Proposta għal REGOLAMENT TAL-PARLAMENT EWROPEW U TAL-KUNSILL dwar l-iffissar ta' rata ta' aġġustament għal pagamenti diretti stipulati fir-Regolament (KE) Nru 73/2009 fir-rigward tas-sena kalendarja 2013 /* COM/2013/0159 final - 2013/0087 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA It-Trattat dwar il-Funzjonament tal-Unjoni Ewropea jistabbilixxi r-regola fundamentali li tiggverna l-finanzjament tal-Unjoni li l-baġit annwali tal-Unjoni jrid iħares il-Qafas Finanzjarju Pluriennali (QFP). Bl-għan li jiġi assigurat li l-ammonti għall-finanzjament tal-Politika Agrikola Komuni (PAK) iħarsu s-sottolimiti annwali għan-nefqa marbuta mas-suq u pagamenti diretti taħt l-intestatura 2 stabbiliti fir-Regolament li għandu jiġi adottat mill-Kunsill skont l-Artikolu 312(2) tat-Trattat dwar il-Funzjonament tal-Unjoni Ewropea, sar provvediment għal mekkaniżmu ta' dixxiplina finanzjarja fir-Regolament tal-Kunsill (KE) Nru 73/2009 li jistabbilixxi regoli komuni għal skemi ta' appoġġ dirett għall-bdiewa fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa[1]. Skont dan il-mekkaniżmu, aġġustament tal-livell ta’ pagamenti diretti għandu jiġi determinat meta l-previżjonijiet għall-finanzjament ta’ pagamenti diretti u n-nefqa marbuta mas-suq, waqt li jitqies kwalunkwe trasferiment finanzjarju bejn il-Fond Agrikolu Ewropew ta’ Garanzija (FAEG) u l-Fond Agrikolu Ewropew għall-Iżvilupp Rurali (FAEŻR), jindikaw li s-sottolimitu annwali taħt l-intestatura 2 stipulata fil-Qafas Finanzjarju se tkun eċċeduta. Waqt it-tfassil tal-Abbozz tal-Baġit tal-2014, l-ewwel estimi tal-baġit għall-pagamenti diretti u n-nefqa marbuta mas-suq urew li s-sottolimitu taħt l-intestatura 2 għas-sena finanzjarja 2014, wara t-trasferimenti finanzjarji bejn il-FAEG u l-FAEŻR, aktarx li jiġi eċċedut. Bħala konsegwenza, il-livell ta’ pagamenti diretti għandhom jiġi mnaqqsa biex iħarsu l-livell massimu. Abbażi ta’ dan, il-Kummissjoni preżentat proposta biex tiġi stipulata r-rata ta' aġġustament għall-pagamenti diretti fir-rigward tas-sena kalendarja 2013, li għandha tiġi adottata mill-Parlament Ewropew u l-Kunsill sat-30 ta' Ġunju 2013 skont l-Artikolu 11(1) tar-Regolament (KE) Nru 73/2009 kif emendat permezz tar-Regolament (UE) Nru 671/2012 tal-Parlament Ewropew u tal-Kunsill[2]. Madanakollu, jekk din ir-rata ta’ aġġustament ma tkunx stipulata sat-30 ta’ Ġunju 2013, il-Kummissjoni se tistipula dik ir-rata skont l-Artikolu 18(4) tar-Regolament tal-Kunsill (KE) Nru 1290/2005 dwar il-finanzjament tal-politika agrikola komuni[3]. Minbarra li jiddetermina r-rata ta' aġġustament stabbilita permezz tar-Regolament preżenti, l-Artikolu 18(5) tar-Regolament (KE) Nru 1290/2005 jagħti wkoll il-possibbiltà lill-Kummissjoni li tipproponi adattament ta’ din ir-rata abbażi ta’ informazzjoni ġdida fil-pussess tagħha. Il-Kummissjoni se tirrevedi l-previżjonijiet tagħha għan-nefqa marbuta mas-suq u l-pagamenti diretti meta tkun qiegħda tipprepara l-Ittra ta’ Emenda għall-Abbozz tal-Baġit tal-2014 f’Ottubru 2013, u tipproponi l-adattament tar-rata ta’ aġġustament, jekk dan ikun f’loku. Il-Kunsill jista’ jadatta r-rata ta’ aġġustament sal-1 ta’ Diċembru 2013. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Din il-proposta timplimenta r-regoli provduti fl-Artikolu 11 tar-Regolament tal-Kunsill (KE) Nru 73/2009 u l-Artikolu 18 tar-Regolament tal-Kunsill (KE) Nru 1290/2005. Konsultazzjoni minn qabel mal-partijiet interessati u l-preparazzjoni tal-valutazzjoni tal-impatt ma kinux meħtieġa. 3. ELEMENTI LEGALI TAL-PROPOSTA Din il-proposta tistipula r-rata ta' persentaġġ tar-rata ta' aġġustament tad-dixxiplina finanzjarja fir-rigward tas-sena kalendarja 2013. Meta jitqies li l-Istati Membri għandhom il-possibbiltà li jagħmlu pagamenti tardivi lill-bdiewa barra mill-perjodu regolatorju tal-pagamenti applikabbli għal pagamenti diretti u li r-rata ta’ aġġustament tad-dixxiplina finanzjarja tista’ tvarja minn sena kalendarja għall-oħra, l-ammonti ta' pagament dirett li għandu jingħata lill-bdiewa ma għandux ikun affettwat mid-dixxiplina finanzjarja b'mod differenti skont meta jkun sar il-pagament lill-bdiewa mill-Istati Membri. Għaldaqstant, biex jiġi żgurat it-trattament ugwali bejn il-bdiewa, ir-rata ta' aġġustament għandha tiġi applikata għal ammonti ta' pagamenti diretti li għandhom jingħataw lill-bdiewa għall-applikazzjonijiet ta' għajnuna li jintefgħu fis-sena kalendarja 2013 biss, independentement minn meta l-pagament effettivament isir lill-bidwi. Id-distribuzzjoni inekwa tal-pagamenti diretti bejn benefiċjarji żgħar u kbar tibqa’ sors ta’ tħassib għall-PAK. Ir-regolament preżenti jipproponi l-applikazzjoni tar-rata ta' aġġustament tad-dixxiplina finanzjarja għal ammonti li jeċċedu l-EUR 5000 biex jikkontribwixxi biex jintlaħaq l-għan ta' distribuzzjoni iktar bilanċjata tal-pagamenti. Dan huwa fi qbil ma’ dak li kien propost dwar id-dixxiplina finanzjarja fil-kuntest tar-riforma tal-PAK fl-Artikolu 8 tal-proposta tal-Kummissjoni għal Regolament (UE) li jistabbilixxi regoli għall-pagamenti diretti lill-bdiewa taħt skemi ta' appoġġ fi ħdan il-qafas tal-politika agrikola komuni[4] Il-pagamenti diretti fil-Bulgarija, fir-Rumanija u fil-Kroazja, soġġetti għall-adeżjoni tagħha u mid-data tal-adeżjoni tagħha, huma fil-proċess tad-dħul gradwali tal-pagamenti diretti fis-sena kalendarja 2013. Bħala konsegwenza, id-dixxiplina finanzjarja mhix se tapplika f'dawn l-Istati Membri. 4. IMPLIKAZZJONI BAĠITARJA IL-kalkolu tar-rata ta’ aġġustament tad-dixxiplina finanzjarja hija parti mill-preparazzjoni tal-Abbozz tal-Baġit għall-2014 biex jiġi mħares is-sottolimitu għan-nefqa marbuta mas-suq u pagamenti diretti taħt l-Intestatura 2 tas-sena finanzjarja 2014, wara t-trasferimenti finanzjarji bejn il-FAEG u l-FAEŻR, stipulati fil-Konklużjonijiet tal-Kunsill Ewropew (7/8 ta’ Frar 2013) dwar il-Qafas Finanzjarju Pluriennali[5]. Skont il-Konklużjonijiet, ir-riżerva għall-kriżijiet hija inkluża fl-Intestatura 2 u se tiġi stabbilita billi jiġi applikat, fil-bidu ta’ kull sena, tnaqqis għall-pagamenti diretti bil-mekkaniżmu ta’ dixxiplina finanzjarja. L-ewwel estimi tal-approprjazzjonijiet tal-baġit għall-għajnuniet diretti u nefqa marbuta mas-suq urew il-bżonn li jitnaqqas l-ammont totali ta’ pagamenti diretti li jistgħu jingħataw lill-bdiewa fir-rigward tas-sena kalendarja 2013 permezz ta’ EUR 1471,4 miljun permezz tad-dixxiplina finanzjarja biex jiġi rispettat is-sottolimitu għas-sena finanzjarja 2014 stipulat fil-Konklużjonijiet tal-Kunsill Ewropew (7/8 ta’ Frar 2013) dwar il-Qafas Finanzjaru Pluriennali, imnaqqas bl-ammonti disponibbli għall-FAEŻR skont l-Artikolu 10(b) u 136 tar-Regolament (KE) Nru 73/2009 u l-Artikolu 52 tal-proposta tal-Kummissjoni għal Regolament (UE) li jistabbilixxi regoli għall-pagamenti diretti lill-bdiewa taħt l-iskemi ta' appoġġ fi ħdan il-qafas tal-politika agrikola komuni. It-tnaqqis tad-dixxiplina finanzjara jinkludi l-EUR 424,5 miljun meħtieġa biex titwaqqaf ir-riżerva għall-kriżijiet. Il-persentaġġ tar-rata ta’ aġġustament għad-dixxiplina finanzjarja meħtieġa biex jiġi rispettat il-livell massimu huwa 4,981759 %. Meta dan kien ikkalkulat, ġie meħud inkonsiderazzjoni li għandu jiġi applikat biss għal ammonti li jeċċedu l-EUR 5000 u mhux fl-Istati Membri kollha. L-applikazzjoni ta’ din ir-rata ta’ aġġustament se tirriżulta fit-tnaqqis tal-ammonti ta’ pagamenti diretti għal-linji baġitarji li jkopru n-nefqa marbuta mal-applikazzjonijiet għall-għajnuna sottomessi mill-bdiewa fir-rigward tas-sena kalendarja 2013 (sena finanzjarja 2014). It-tnaqqis totali li jirriżulta mill-applikazzjoni tad-dixxiplina finanzjarja jammonta għal EUR 1471,4 miljun. 5. ELEMENTI FAKULTATTIVI F’dan l-istadju, bħala miżura prekawzjonali, ir-rata ta’ aġġustament għad-dixxiplina finanzjarja proposta permezz tar-regolament preżenti hija bbażata fuq il-Konklużjonijiet tal-Kunsill Ewropew (7/8 ta’ Frar 2013) dwar il-Qafas Finanzjarju Pluriennali. Madanakollu, il-kalkulazzjoni finali tar-rata ta’ dixxiplina finanzjarja se tiddependi fuq is-sottolimitu taħt l-Intestatura 2 iffissata fir-Regolament tal-Kunsill li jistabbilixxi il-qafas finanzjarju pluriennali għas-snin 2014-2020 u l-Ftehim Interistituzzjonali bejn il-Parlament Ewropew, il-Kunsill u l-Kummissjoni dwar il-kooperazzjoni f'materji baġitarji u dwar il-ġestjoni finanzjarja tajba. . 2013/0087 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-iffissar ta' rata ta' aġġustament għal pagamenti diretti stipulati fir-Regolament (KE) Nru 73/2009 fir-rigward tas-sena kalendarja 2013 IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu, Wara li kkunsidraw il-proposta mill-Kummissjoni Ewropea, Wara trażmissjoni tal-abbozz tal-att leġiżlattiv lill-Parlamenti nazzjonali, [Wara li kkunsidraw l-opinjoni tal-Kumitat Ekonomiku u Soċjali Ewropew[6], [Wara li kkunsidraw l-opinjoni tal-Kumitat tar-Reġjuni[7], Filwaqt li jaġixxu skont il-proċedura leġiżlattiva ordinarja, Billi: (1) L-Artikolu 11(1) tar-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għall-bdiewa[8] jistabbilixxi li fis-sena finanzjarja 2014, l-ammonti għall-finanzjament tan-nefqa marbuta mas-suq u pagamenti diretti tal-Politika Agrikola Komuni (PAK) għandhom jirrispettaw il-limiti massimi annwali stipulati fl-applikazzjoni tar-Regolament adottat mill-Kunsill skont l-Artikolu 312(2) tat-Trattat dwar il-Funzjonament tal-Unjoni Ewropea. L-Artikolu 11(1) tar-Regolament (KE) Nru 73/2009 jistabbilixxi wkoll li aġġustament tal-pagamenti diretti (dixxiplina finanzjarja) għandha tiġi determinata meta l-previżjonijiet għall-finanzjament tal-pagamenti diretti u nefqa marbuta mas-suq, miżjuda mal-ammonti li jirriżultaw mill-applikazzjoni tal-Artikoli 10c u 136 ta' dak ir-Regolament imma qabel l-applikazzjoni tal-Artikolu 10a tiegħu u mingħajr ma jitqies il-marġini ta' EUR 300 000 000, jindikaw li l-livell massimu annwali se jkun eċċedut. Skont l-Artikolu 11(2) tar-Regolament (KE) Nru 73/2009, il-Parlament Ewropew u l-Kunsill għandhom jiddeterminaw dak l-aġġustament sat-30 ta’ Ġunju abbażi ta’ proposta mill-Kummissjoni li għandha tiġi preżentata mhux iktar tard mill-31 ta' Marzu tas-sena kalendarja fir-rigward ta' liema japplika l-aġġustament. (2) Il-previżjonijiet għall-pagamenti diretti u n-nefqa marbuta mas-suq determinati fil-preparazzjoni tal-Abbozz tal-Baġit tal-2014 juru li l-limitu massimu annwali għall-Fond Agrikolu Ewropew ta’ Garanzija (FAEG) fir-rigward tas-sena finanzjarja 2014 aktarx li jkun maqbuż meta wieħed jikkunsidra l-bżonn li tiġi stabbilita r-riżerva għall-kriżijiet imsemmija fil-Konklużjonijiet tal-Kunsill Ewropew (7/8 ta' Frar 2013) dwar il-Qafas Finanzjarju Pluriennali. Għaldaqstant, għandha tiġi determinata rata ta' aġġustament għall-pagamenti diretti elenkati fl-Anness I tar-Regolament (KE) Nru 73/2009. (3) Bħala regola ġenerali, bdiewa li jissottomettu applikazzjoni għall-għajnuna għal pagamenti diretti għal sena kalendarja waħda (N) huma mħallsin f'perjodu fiss ta' pagament li jaqa' taħt is-sena finanzjarja (N+1). Madanakollu, l-Istati Membri għandhom il-possibbiltà li jagħmlu pagamenti tardivi, sa ċertu limitu, lill-bdiewa lil hinn minn dan il-perjodu ta’ pagament mingħajr ebda limiti ta’ żmien. Tali pagamenti tardivi jistgħu jaqgħu f’sena finanzjarja sussegwenti. Meta d-dixxiplina finanzjarja tiġi applikata f'sena kalendarja partikolari, ir-rata ta' aġġustament ma għandhiex tiġi applikata għal pagamenti li għalihom l-applikazzjonijiet għall-għajnuna jkunu ġew sottomessi fis-snin kalendarji għajr dik li għaliha tapplika d-dixxiplina finanzjarja. Għaldaqstant, biex jiġi żgurat it-trattament ugwali tal-bdiewa, huwa xieraq li jiġi stipulat li r-rata ta' aġġustament għandha tiġi applikata għall-pagamenti li għalihom l-applikazzjonijiet għall-għajnuna jkunu ġew sottomessi fis-sena kalendarja li għaliha d-dixxiplina finanzjarja hi applikata, irrespettivament minn meta l-pagament isir lill-bdiewa. (4) Il-mekkaniżmu tad-dixxiplina finanzjarja, flimkien mal-modulazzjoni, kien intordott mar-riforma tal-PAK tal-2003. Iż-żewġ strumenti provdew għat-tnaqqis lineari tal-ammont ta’ pagamenti diretti li għandhom jingħataw lill-bdiewa. Waqt li ġew meħudin inkonsiderazzjoni l-implikazzjonijiet tad-distribuzzjoni inekwa tal-pagamenti diretti bejn benefiċjarji żgħar u kbar, ġiet applikata modulazzjoni għal ammonti li jaqbżu l-EUR 5000 biex tiġi miksuba distribuzzjoni iktar bilanċjata tal-pagamenti. Fir-rigward tas-sena kalendarja 2013, l-aġġustament tal-pagamenti diretti msemmija fl-Artikolu 10(a) tar-Regolament (KE) Nru 73/2009 jibqa’ jipprovdi għall-istess eżenzjoni bħall-modulazzjoni. Id-dixxiplina finanzjarja għandha tiġi applikata b'mod simili biex tikkontribwixxi biex jintlaħaq l-għan li jkun hemm distribuzzjoni iktar bilanċjata tal-pagamenti; għaldaqstant, huwa xieraq li jiġi provdut biss għall-applikazzjoni tar-rata ta' aġġustament meta l-ammonti jeċċedu l-EUR 5000. (5) L-Artikolu 11(3) tar-Regolament (KE) Nru 73/2009 jistabbilixxi li fil-qafas tal-applikazzjoni tal-iskeda taż-żidiet provduta fl-Artikolu 121 ta' dak ir-Regolament għall-pagamenti diretti kollha li ngħataw fl-Istati Membri l-ġodda fis-sens tal-Artikolu 2(g) ta’ dak ir-Regolament, id-dixxiplina finanzjarja ma għandhiex tapplika għall-Istati Membri l-ġodda qabel il-bidu tas-sena kalendarja li fir-rigward tagħha l-livell tal-pagamenti diretti li japplika fl-Istati Membri l-ġodda jkun talanqas ugwali għal dak li kien il-livell applikabbli għal tali pagamenti fl-Istati Membri l-oħra. Peress li l-pagamenti diretti għadhom soġġetti għall-applikazzjoni tal-iskeda ta’ żidiet fis-sena kalendarja 2013 fil-Bulgarija, fir-Rumanija, ir-rata ta’ aġġustament li għandha tiġi determinata permezz tar-Regolament preżenti ma għandhiex tapplika għall-pagamenti għall-bdiewa f’dawn l-Istati Membri. (6) Ir-Regolament (KE) Nru 73/2009 ġie adattat permezz tal-Att tal-Adeżjoni tal-Kroazja. L-emendi li jirriżultaw mill-adattament inkwestjoni għandom jidħlu fis-seħħ soġġett għal u fid-data tad-dħul fis-seħħ tat-Trattat tal-Adeżjoni tal-Kroazja. Peress li l-Kroazja hija soġġetta għall-applikazzjoni tal-iskeda ta’ żidiet stipulata fl-artikolu 121 tar-Regolament (KE) Nru 73/2009 fis-sena kalendarja 2013 ir-rata ta’ aġġustament li għandha tiġi determinata permezz tar-Regolament preżenti ma għandhiex tapplika għall-pagamenti lill-bdiewa fil-Kroazja, soġġett għall-adeżjoni tagħha u mid-data tal-adeżjoni tagħha, ADOTTAW DAN IR-REGOLAMENT: Artikolu 1 1. L-ammonti ta’ pagamenti diretti fis-sens tal-Artikolu 2(d) tar-Regolament (KE) Nru 73/2009 li għandhom jingħataw lil bidwi fl-eċċess ta' EUR 5000 għall-applikazzjoni ta' għajnuna sottomessa fir-rigward tas-sena kalendarja 2013 għandhom jitnaqqsu b'4,981759 %. 2. It-tnaqqis stipulat fil-paragrafu 1 ma għandux japplika għall-Bulgarija, ir-Rumanija u l-Kroazja. Artikolu 2 Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. L-Artikolu 1(2) għandu japplika fil-Kroazja soġġett għal u mid-data tad-dħul fis-seħħ tat-Trattat ta’ Adeżjoni tal-Kroazja. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President DIKJARAZZJONI FINANZJARJA || FS/13/283098 6.15.2013.1 || DATA: 11.03.2013 1. || INTESTATURA TAL-BAĠIT: Ara l-previżjoni baġitarja wara l-aġġustament (modulazzjoni preċedenti) u d-dixxiplina finanzjarja skont kull partita t'hawn taħt: 05 03 01 01 (SPU) 05 03 01 02 (SPUE) 05 03 01 03 (Pagament separat għaz-zokkor) 05 03 01 04 (Pagament separat F & V) 05 03 01 05 (Sostenn speċifiku Art 68 – pagament diżakkoppjat) 05 03 01 06 (Pagament separat għall-frott artab) 05 03 02 06 (Primjum għall-baqar li jreddgħu) 05 03 02 07 (Primjum addizzjonali nazzjonali għall-baqar li jreddgħu) 05 03 02 13 (Primjum għan-nagħaġ u l-mogħoż) 05 03 02 14 (Primjum supplimentari għan-nagħaġ u l-mogħoż) 05 03 02 28 (Għajnuna għad-dud tal-ħarir) 05 03 02 39 (Ammont addizzjonali għall-pitrava taz-zokkor u -kannamieli pr.) 05 03 02 40 (Għajnuna taż-żona għall-qoton) 05 03 02 44 (Sostenn speċifiku, Art 68 – pagament akkoppjat) 05 03 02 50 (POSEI – Programmi Komunitarji ta’ sostenn) 05 03 02 52 (POSEI – il-Gżejjer tal-Eġew) Linja għar-riżerva għall-kriżijiet || APPROPRIJAZZJONIJIET: 30 107 Mjn € 7 302 Mjn € 274 Mjn € 12 Mjn € 473 Mjn € 11 Mjn € 882 Mjn € 47 Mjn € 21 Mjn € 7 Mjn € 0,5 Mjn € 20 Mjn € 230 Mjn € 987 Mjn € 406 Mjn € 19 Mjn € 424,5 Mjn € 2. || TITOLU: Proposta għal REGOLAMENT TAL-PARLAMENT EWROPEW U TAL-KUNILL dwar l-iffissar ta' rata ta' aġġustament għal pagamenti diretti stipulati fir-Regolament (KE) Nru 73/2009 fir-rigward tas-sena kalendarja 2013 3. || BAŻI LEGALI: L-Artikolu 43(2) tat-Trattat dwar il-Funzjonament tal-Unjoni Ewropea 4. || GĦANIJIET: Dan ir-regolament jistabbilixxi r-rata ta’ aġġustament tad-dixxiplina finanzjarja li għandha tiġi applikata għall-ammonti ta’ pagamenti diretti li għandhom jingħataw lill-bdiewa fl-eċċess ta EUR 5 000 għall-applikazzjonijiet ta' għajnuna ppreżentati fir-rigward tas-sena finanzjarja 2013. 5. || IMPLIKAZZJONIJIET FINANZJARJI || PERJODU TA’ 12-IL XAHAR (EUR miljun) || SENA FINANZJARJA KURRENTI 2013 (EUR miljun) || SENA FINANZJARJA SEGWENTI 2014 (EUR miljun) 5.0 || NEFQA - IMPOSTAT LILL-BAĠIT TAL-UE (RIFUŻJONIJIET/INTERVENZJONIJIET) - AWTORITAJIET NAZZJONALI - OĦRA || -1 471,4 + 424,5 || m.a. || -1 471,4 + 424,5 5.1 || DĦUL - RIŻORSI PROPRJI TAL-UE (IMPOSTI/DAZJI DOGANALI) - NAZZJONALI || || || || || 2015 || 2016 || 2017 || 2018 5.0.1 || NEFQA STMATA || || || || 5.1.1 || DĦUL STMAT || || || || 5.2 || METODU TA’ KALKOLU: Ara l-Kummenti 6.0 || DAN IL-PROĠETT JISTA’ JIĠI FFINANZJAT MINN APPROPRJAZZJONIJIET IMDAĦĦLA FIL-KAPITOLU RELEVANTI TAL-BAĠIT KURRENTI? || m.a. 6.1 || DAN IL-PROĠETT JISTA’ JIĠI FFINANZJAT PERMEZZ TA’ TRASFERIMENTI BEJN KAPITOLI TAL-BAĠIT KURRENTI? || m.a. 6.2 || BAĠIT SUPPLIMENTARI SE JKUN MEĦTIEĠ? || LE 6.3 || L-APPROPRJAZZJONIJIET SE JKUN HEMM BŻONN LI JIDDAĦĦLU F’BAĠITS FUTURI? || LE OSSERVAZZJONIJIET: Il-kalkolu tar-rata ta’ aġġustament tad-dixixplina finanzjarja hija bbażata fuq il-Konklużjonijiet tal-Kunsill Ewropew (7/8 ta’ Frar 2013) dwar il-Qafas Finanzjarju Pluriennali. Madanakollu, l-implikazzjonijiet baġitarji finali se jiddependu fuq is-sottolimitu taħt l-Intestatura 2 iffissata fir-Regolament tal-Kunsill li jistabbilixxi il-qafas finanzjarju pluriennali għas-snin 2014-2020 u l-Ftehim Interistituzzjonali bejn il-Parlament Ewropew, il-Kunsill u l-Kummissjoni dwar il-kooperazzjoni f'materji baġitarji u dwar il-ġestjoni finanzjarja tajba. L-ewwel estimi tal-approprjazzjonijiet tal-baġit għall-pagamenti diretti u n-nefqa marbuta mas-suq għall-Abbozz tal-Baġit 2014 urew il-ħtieġa li jitnaqqas l-ammont totali ta’ pagamenti diretti li jistgħu jingħataw lill-bdiewa fir-rigward tas-sena kalendarja 2013 b’EUR 1 471,4 miljun permezz tad-dixxiplina finanzjarja, biex jiġi rispettat il-limitu massimu nett tal-FAEG għas-sena finanzjarja 2014 u jistabbilixxi r-riżerva għall-kriżijiet (EUR 424,5 miljun) Ir-rata meħtiega ta’ aġġustament għad-dixixplina finanzjarja hija 4,981759%. Ir-rata ta’ aġġustament ġiet ikkalkulata billi ġie meħud inkonsiderazzjoni s-sehem stmat ta' pagamenti diretti li għandhom jingħataw lill-bdiewa taħt il-EUR 5000 għal kull skema ta' pagament dirett soġġetta għad-dixxiplina finanzjarja u għal kull Stat Membru, minbarra l-Bulgarija, ir-Rumanija u l-Kroazja. Billi l-pagamenti diretti fil-Bulgarija, fir-Rumanija u fil-Kroazja, soġġetti għall adeżjoni tagħha u mid-data tal-adeżjoni tagħha, huma fil-proċess tad-dħul gradwali fis-sena kalendarja 2013, id-dixxiplina finanzjarja mhix se tapplika għalihom bħala konsegwenza. L-ammont stmat ta' tnaqqis minħabba d-dixxiplina finanzjarja għal kull partita baġitarja huma s-segwenti: 05 03 01 01 (SPU) || 1 172,3 Mjn € 05 03 01 02 (SPUE) || 160,5 Mjn € 05 03 01 03 (Pagament separat għaz-zokkor) || 9,5 Mjn € 05 03 01 04 (Pagament separat F & V) || 0,35 Mjn € 05 03 01 05 (Sostenn speċifiku Art 68 – pagament diżakkoppjat) || 19,9 Mjn € 05 03 01 06 (Pagament separat għall-frott artab) || 0,2 Mjn € 05 03 02 06 (Primjum għall-baqar li jreddgħu) || 38,7 Mjn € 05 03 02 07 (Primjum addizzjonali nazzjonali għall-baqar li jreddgħu) || 2,4 Mjn € 05 03 02 13 (Primjum għan-nagħaġ u l-mogħoż) || 0,3 Mjn € 05 03 02 14 (Primjum supplimentari għan-nagħaġ u l-mogħoż) || 0,2 Mjn € 05 03 02 28 (Għajnuna għad-dud tal-ħarir) || 0,0 Mjn € 05 03 02 39 (Ammont addizzjonali għall-pitrava taz-zokkor u l-kannamieli pr.) || 1,1 Mjn € 05 03 02 40 (Għajnuna taż-żona għall-qoton) || 11,6 Mjn € 05 03 02 44 (Appoġġ speċifiku, Art 68 – pagament akkoppjat) || 39,5 Mjn € 05 03 02 50 (POSEI – Programmi Komunitarji ta’ sostenn) || 14,5 Mjn € 05 03 02 52 (POSEI – il-Gżejjer tal-Eġew) || 0,3 Mjn € || Il-limitu massimu nett tal-FAEG għas-sena finanzjarja 2014 ġie kkalkulat abbażi tas-sottolimitu stabbilit għan-nefqa relatata mas-suq u pagamenti diretti taħt l-Intestatura 2 skont il-Konklużjonijiet tal-Kunsill Ewropew (7/8 ta’ Frar 2013) għas-sena finanzjarja 2014, wara tnaqqis tal-ammonti tat-trasferimenti finanzjarji bejn il-FAEG u l-FAEŻR skont l-Artikolu 10(b) u 136 tar-Regolament (KE) Nru 73/2009 u l-Artikolu 52 tal-proposta tal-Kummissjoni għal Regolament (UE) li jistabbilixxi regoli għal pagamenti diretti għall-bdiewa taħt l-iskemi ta' sostenn fi ħdan il-qafas tal-politika agrikola komuni. Ir-regolament propost għandu implikazzjonijiet baġitarji fis-sens li l-ewwel estimi tal-approprjazzjonijiet tal-baġit għal pagamenti diretti (qabel tiġi kkunsidrata d-dixxiplina finanzjarja) ġew imnaqqsa bl-ammonti murija hawn fuq wara l-applikazzjoni tar-rata ta’ aġġustament proposta permezz tal-abbozz tar-regolament preżenti. Bħala riżultat, l-approprjazzjonijiet mitluba għall-Kapitolu 05 03 (Għajnuniet diretti) għall-Abbozz tal-Baġit 2014, kif mogħtija fil-punt 1 ta' din id-dikjarazzjoni finanzjarja għall-partiti tal-baġit soġġetti għad-dixxiplina finanzjarja, jiżguraw il-konformità mal-livell massimu nett tal-FAEG għas-sena finanzjarja 2014 u l-istabbiliment tal-ammont għar-riżerva għall-kriżijiet. [1] ĠU L 30, 31.1.2009, p. 16. [2] ĠU L 204, 31.07.2012, p. 11. [3] ĠU L 277, 21.10.2005, p. 1. [4] COM(2011) 625/2 tad-19.10.2011. [5] EUCO 37/13 tat-8 ta' Frar 2013. [6] ĠU C , , p. . [7] ĠU C , , p. . [8] ĠU L 30, 31.1.2009, p. 16.